**«Κακοποιήθηκαν για να ευαισθητοποιήσουν»**

**25 Νοεμβρίου: Παγκόσμια Ημέρα για την Εξάλειψη της Βίας κατά των Γυναικών**

Μια πρωτότυπη ιδέα είχαν τα στελέχη του Ξενώνα Φιλοξενίας Γυναικών του Δήμου Λαμιέων Μαρία Μπάκου και Ιωάννα Σκυλίτση, να κεντρίσουν το ενδιαφέρον και να ευαισθητοποιήσουν όσο το δυνατόν περισσότερους ανθρώπους, με αφορμή την Παγκόσμια Ημέρα για την Εξάλειψη της Βίας κατά των Γυναικών, που είναι η 25η Νοεμβρίου.

Έτσι λοιπόν με την βοήθεια της make-up artist Χρύσας Καραγιάννη, φωτογραφήθηκαν ως «κακοποιημένες γυναίκες» για τις ανάγκες της φετινής αφίσας της Παγκόσμιας Ημέρας.

Με σύνθημα **«ΣΤΑΜΑΤΩ ΤΗ ΒΙΑ ΚΑΤΑ ΤΩΝ ΓΥΝΑΙΚΩΝ ΣΗΜΕΡΑ - STOP VIOLENCE AGAINST WOMEN TODAY»** δίνουν με μοναδικό τρόπο το δικό τους ηχηρό μήνυμα. Η συγκεκριμένη αφίσα θα μοιραστεί τόσο σε πανελλαδικό επίπεδο όσο και σε αρμόδιους φορείς στο εξωτερικό, ευελπιστώντας την όσο το δυνατόν μεγαλύτερη απήχηση.

Ο αντιδήμαρχος Λαμιέων κ. **Παναγιώτης Στασινός**, υπεύθυνος για την δημόσια υγεία, τους βρεφονηπιακούς σταθμούς, την τρίτη ηλικία, την ισότητα των φύλων και την ποιότητα ζωής, δήλωσε: «Η βία εναντίον της γυναίκας αποτελεί ηθική προσβολή για όλες τις γυναίκες και ντροπή για την κοινωνία μας. Όχι άλλη ανοχή, συγκάλυψη και σιωπή στη βία κατά των γυναικών. Δεν μπορείς να σταματήσεις τη βία μόνη σου. Αντέδρασε-Ενημερώσου-Μίλα-Σπάσε την σιωπή»

«Πολιτισμός δεν είναι μόνο μια καλή θεατρική παράσταση ή μια πολιτιστική εκδήλωση. Πολιτισμός είναι η ευαισθητοποίηση και η ανάλογη συμπεριφορά της ίδιας της κοινωνίας απέναντι στις ευπαθείς ομάδες και στους συνανθρώπους μας όπου και αν έχουν ανάγκη» σημείωσε η αντιδήμαρχος Πολιτισμού, Τουρισμού και Διεθνών Σχέσεων κα. **Αμαλία Ποντίκα**, η οποία συνεργάστηκε με τον Ξενώνα Φιλοξενίας Γυναικών του Δήμου Λαμιέων ώστε να έρθει εις πέρας η συγκεκριμένη καμπάνια.

«Η ζωή δεν έχει καιρό για χάσιμο! Κινητοποιήσου - Ενημερώσου - Αντίδρασε!

Ο Δήμος Λαμιέων μέσω του Ξενώνα Φιλοξενίας Γυναικών έγκαιρα, έγκυρα και συντονισμένα προσφέρει έμπρακτη ανακούφιση και ελπίδα» δήλωσε ο εντεταλμένος σύμβουλος για την Κοινωνική Προστασία και Αλληλεγγύη, Κοινωνική Πολιτική, Κοινωνικές Δομές & Εθελοντισμό κ. **Δημήτριος Τζούφλας**.

**Δήλωση Ξενώνα Φιλοξενίας Γυναικών Δήμου Λαμιέων**

Τον Δεκέμβριο του 1991 η Γενική Συνέλευση του ΟΗΕ αποφάσισε να ανακηρύξει την 25η Νοεμβρίου ως [Διεθνή Ημέρα για την Εξάλειψη της Βίας κατά των Γυναικών](http://www.cnn.gr/eidhseis/tag/44366/pagkosmia-hmera-gia-thn-exaleipsh-vias-kata-gynaikon), με σκοπό να αναδείξει ένα σημαντικό πρόβλημα με παγκόσμια διάσταση. Όμως η συγκεκριμένη ημέρα είχε ήδη καθιερωθεί δέκα χρόνια πριν, όταν γυναικείες οργανώσεις θέλησαν να τιμήσουν τη μνήμη των τριών αδελφών Μιραμπάλ, πολιτικών αγωνιστριών από τη Δομινικανή Δημοκρατία, που βασανίστηκαν, ξυλοκοπήθηκαν και στραγγαλίστηκαν μέχρι θανάτου, κατ’ εντολή του δικτάτορα Τρουχίλο, στις 25 Νοεμβρίου 1960.

Η βία κατά των γυναικών δεν κάνει διαχωρισμό μεταξύ συνόρων, πολιτισμών ή πλούτου. Είναι ένα φαινόμενο παγκόσμιο, και αν δεν συμβαίνει σε εμάς, συμβαίνει δίπλα μας.

Οι αγώνες και οι διεκδικήσεις για την εξάλειψη της έμφυλης βίας δεν πρέπει να εξαντλούνται στις 25 Νοεμβρίου κάθε έτους. Ο Δήμος Λαμιέων αναγνωρίζοντας αυτήν την αναγκαιότητα συμμετέχει στο δίκτυο Δομών της Γενικής Γραμματείας Οικογενειακής Πολιτικής και Ισότητας των Φύλων (Συμβουλευτικά Κέντρα, Ξενώνες, Γραμμή SOS15900) για την πρόληψη και αντιμετώπιση όλων των μορφών βίας και διακρίσεων κατά των γυναικών με τη λειτουργία Ξενώνα Φιλοξενίας Γυναικών.

Στον Ξενώνα φιλοξενούνται γυναίκες μαζί με τα παιδιά τους, που έχουν υποστεί και υφίστανται βία σε όλες τις μορφές ή/και πολλαπλές διακρίσεις (π.χ. μετανάστριες, πρόσφυγες, μονογονείς, ΑμΕΑ, άνεργες, άστεγες κ.λπ.). Ο Ξενώνας λειτουργεί αδιάκοπα από την 1η Ιουνίου 2013 και είναι ο 2ος που λειτούργησε πανελλαδικά. Λειτουργεί σε καθημερινή βάση, 365 ημέρες τον χρόνο και όλο το 24ωρο. Έχει δυναμικότητα 20 κλινών και 2 βρεφικών κρεβατιών, στελεχώνεται από Κοινωνική Λειτουργό, Ψυχολόγο, Παιδοψυχολόγο, Διοικητικό Προσωπικό, Γενικό Βοηθητικό Προσωπικό και Φύλακες και παρέχει δωρεάν και υπό το καθεστώς των κανόνων του απορρήτου:

* Διαμονή σε χώρο ασφαλή και απόρρητο και πλήρη σίτιση
* Κοινωνική στήριξη από Κοινωνικό Λειτουργό
* Ψυχολογική στήριξη από Ψυχολόγο
* Επαγγελματική συμβουλευτική, υπηρεσίες προώθησης στην απασχόληση
* Παραπομπή ή συνοδεία, όποτε αυτό απαιτείται, σε αρμόδιους/ συνεργαζόμενους φορείς

Από την αρχή της λειτουργίας του ο Ξενώνας έχει φιλοξενήσει για μεγαλύτερα και μικρότερα διαστήματα 54 γυναίκες (ημεδαπές και αλλοδαπές διαφόρων εθνικοτήτων) και 64 παιδιά (συνολικά 118 άτομα) και καλύπτει τους απαιτούμενους ποσοτικούς και ποιοτικούς δείκτες.

Παράλληλα ο Ξενώνας υλοποιεί δράσεις ευαισθητοποίησης και ενημέρωσης της τοπικής κοινωνίας με στόχο την πρόληψη και καταπολέμηση όλων των μορφών βίας κατά των γυναικών. Έτσι και φέτος, στο πλαίσιο της Παγκόσμιας Ημέρας για την Εξάλειψη της Βίας κατά των Γυναικών, στοχεύει στην ενεργοποίηση της τοπικής κοινωνίας για συμμετοχή στην καταπολέμηση κάθε μορφής έμφυλης βίας με την καμπάνια **«ΣΤΑΜΑΤΩ ΤΗ ΒΙΑ ΚΑΤΑ ΤΩΝ ΓΥΝΑΙΚΩΝ ΣΗΜΕΡΑ - STOP VIOLENCE AGAINST WOMEN TODAY»** και άλλες παράλληλες δράσεις και εκδηλώσεις.

Η λειτουργία του Ξενώνα Φιλοξενίας Γυναικών του Δήμου Λαμιέων εντάσσεται στην Πράξη «Προώθηση της κοινωνικής ένταξης και καταπολέμηση της φτώχειας-ΕΚΤ» του Επιχειρησιακού Προγράμματος «ΣΤΕΡΕΑ ΕΛΛΑΔΑ 2014-2020» και συγχρηματοδοτείται από το Ευρωπαϊκό Κοινωνικό Ταμείο.